SKRIFTLIG FORESPØRGSEL E-0635/01

af Ioannis Souladakis (PSE) til Rådet

(8. marts 2001)

Om: Bistand til Armenien

Ifølge oplysninger offentliggjort i Washington Post om den amerikanske bistand til Armenien nåede bistanden til dette land sidste år op på 42 USD pr. person, som er et af de højeste beløb, som USA yder i bistand til tredjelande. Denne bistand til Armenien kendetegnes af stor alsidighed og omfatter genopbygning af boliger, bidrag til beskyttelse af bygninger mod jordskælv, restaurering af skolekomplekser, anlæggelse af vandforsyningssystemer m.m.

Eftersom landene i Transkaukasien er prioriterede lande for Den Europæiske Union, bedes Rådet besvare følgende:

1. Har det optaget Armenien blandt modtagerne af EU-bistand til tredjelande?

2. I hvilken størrelsesorden foreslår Rådet, at der skal ydes bistand til dette land?

3. Hvilke bistandssektorer er der planer om, at denne bistand skal dække?

Svar

(13. juli 2001)

Armenien modtager betydelig bistand fra en række internationale donororganisationer. De Forenede Stater er den største donor med et USAID-bistandsbudget på 90 mio. US$ i 1999, hvor hovedvægten lå på jobskabelse. Tacis (EU-programmet) er et af de mest omfattende programmer for faglig bistand foruden den bistand, der ydes af EU-medlemsstaterne og FN-organerne. Armenien har også modtaget betydelig international støtte i forskellig form fra den armenske diaspora.

I perioden 1996-2000 beløb Fællesskabets bistandsprogrammer sig til 129 mio. EUR (hvoraf der er udbetalt 83 mio. EUR).

Det nuværende Tacis-handlingsprogram er koncentreret om følgende prioriterede områder:

- Støtte til institutionelle, juridiske og administrative reformer.

På dette område er der tale om følgende projekter:

- fortsat støtte til det politiske og juridiske rådgivningscenter Armenien/EU (AEPLAC) for at sikre en gnidningsfri gennemførelse af Armeniens internationale forpligtelser;

- støtte til Republikken Armeniens Nationalforsamling med henblik på at styrke dens kapacitet til at forvalte en effektiv lovgivningsproces.

På dette område er det hensigten, at man inden for rammerne af et projekt skal fastlægge principper for en kreditgarantifond og bistå små virksomheder med udvælgelse og indkøb af nødvendigt udstyr.

- Udvikling af infrastrukturnetværker.

På dette område vil aktiviteten være koncentreret om energisektoren. Med henblik på udvikling af lokale alternative energikilder, så man kan lukke Medzamor-atomkraftværket, vil der blive iværksat et projekt til styrkelse af vandkraftsektoren gennem rehabilitering af udvalgte vandkraftværker og gennemførelse af feasability-undersøgelser med henblik på et nyt vandkraftværk.

Desuden vil Armenien drage fordel af deltagelse i programmer for mindre projekter (Tempus - politisk og juridisk rådgivning - statistik - partnerskabsprogram for institutionsopbygning).

Andre fællesskabsfinansierede aktioner af interesse for Armenien finansieres særskilt via interstatslige programmer (som f.eks. Traceca og Inogate).

Endelig ydede EU i 1998 en ekstraordinær finansiel bistand til Armenien, som beløb sig til 28 mio. ECU i form af en lånefacilitet med en enkelt tranche og op til 30 mio. ECU i form af gavebistand, der skal udbetales i successive årlige trancher fra 1998 til 2002.